KIRJALLINEN KYSYMYS E-2210/01 esittäjä(t): Gabriele Stauner (PPE-DE) komissiolle. Väärennetystä voista aiheutuva BSE-riski.



Virallinen lehti nro 040 E , 14/02/2002 s. 0219 - 0220



KIRJALLINEN KYSYMYS E-2210/01 esittäjä(t): Gabriele Stauner (PPE-DE) komissiolle (24. heinäkuuta 2001) Aihe: Väärennetystä voista aiheutuva BSE-riski Italian mafia harjoitti vuodesta 1995 vuoden 2000 puoliväliin suurimittaista huijausta sekoittamalla voihin eläin- ja kasvisrasvoja sekä peukaloimalla kemiallisia ainesosia. Näin väärennettyä tuotetta myytiin Belgiassa, Saksassa, Ranskassa ja Italiassa. Kaikkiaan Italiassa valmistettiin ainakin 35 000 tonnia väärennettyä voita, ja ostajien tämän jälkeen suorittama jalostus merkitsi määrän kasvamista 100 000 tonniin. Peukaloitua tuotetta löytyy etenkin leipomotuotteista. Euroopan yhteisöjen talousarviosta on myönnetty niihin todennäköisesti yli 100 miljoonan euron verran tukia. Italian syyttäjistön 20. maaliskuuta 2001 antamien virallisten tietojen mukaan väärennetyn voin valmistuksessa käytettiin huomattavia määriä nautojen aivokudoksesta, luista ja sisäelimistä saatua rasvaa. Raaka-aine on siis koostunut juuri BSE:n riskimateriaalista. 1. Voiko komissio selittää, miksi sen 23. toukokuuta 2001 antamassa petosten torjuntaa käsittelevässä vuosikertomuksessa kuitenkin todetaan, että asiantuntijat ovat kuitenkin tähän mennessä todenneet, ettei kuluttajille ole koitunut välittömiä terveysriskejä? 2. Voiko komissio selittää, miksi 6. kesäkuuta 2001 esittämääni kirjalliseen kysymykseen P-1506/01(1) annettu vastaus herättää vaikutelman, ettei komissio ole perehtynyt Italian syyttäjistön 20. maaliskuuta 2001 antamaan lehdistötiedotteeseen? 3. Katsooko komissio edelleen toimineensa oikein, kun se ei julkaissut kesällä 2000 alustavia tietoja mahdollisista terveysvaaroista eikä ilmoittanut väärennettyä voita jalostaneiden yritysten nimiä? (1) EYVL C 318 E, 13.11.2001, s. 244. Michaele Schreyerin komission puolesta antama vastaus (20. syyskuuta 2001) 1. Komissio seuraa valppaasti asian edistymistä erityisesti kansanterveyteen liittyvien näkökohtien osalta. Se pyrkii edelleen painostamaan asian käsittelystä vastaavia kansallisia viranomaisia ilmoittamaan väärennettyä voita koskevien analyysiensa tulokset komissiolle. Vaikka Napolin syyttäjävirasto mainitsi aikanaan tuotteen terveysriskeistä, se ei esittänyt asiasta konkreettisia todisteita. Komissiolla ei ollut kesällä 2000 eikä ole edelleenkään tietoja, joiden perusteella se voisi arvioida kansanterveydelle aiheutunutta riskiä. Toistaiseksi vain Belgian viranomaiset ovat ilmoittaneet, että pistokokeissa otettujen näytteiden ei ole todettu sisältävän polyklooribifenyyliä (PCB), orgaanisia klooriyhdisteitä eikä raskasmetalleja. Siksi komissio katsoi yhteisön taloudellisten etujen suojaamisesta ja petostentorjunnasta vuonna 2000 antamassaan vuosikertomuksessa, että sen käytössä olevien tietojen perusteella kuluttajille ei ole aiheutunut välitöntä terveysvaaraa. Komissio myöntää, että BSE:n mahdollisesti saastuttamia ainesosia on teoriassa voitu sekoittaa voihin lokakuun 1. päivään 2000 asti, josta lähtien riskiaines (aivot, silmät ja muut kallonosat, nielurisat, selkäydin, perna ja sykkyräsuoli) on ollut tuhottava koko EU:n alueella. Komissio huomauttaa ehdottaneensa tätä ensimmäisen kerran jo vuonna 1997, mutta neuvosto torjui ehdotuksen kesäkuuhun 2000 asti. 2. Napolin syyttäjäviraston antaman toisen lehdistötiedotteen, johon komissio viittasi vastauksessaan P-1506/01, oikea päiväys on tosiaankin 20. maaliskuuta 2001 (eikä joulukuu 2000). 3. Komissio pitää kiinni vastauksessaan arvoisan parlamentinjäsenen kirjalliseen kysymykseen E-3241/00 esittämästään kannasta, jonka mukaan yritysten nimiä ei julkisteta.